KGIเข็น4 DW ออกขายมี.ค.นี้
เคจีไอเตรียมออก DW รุ่นใหม่ 4 ตัวในเดือนมี.ค.นี้ ชี้มี DW ตัวใหม่อ้างอิงหุ้นสามัญของธนาคารกรุงเทพด้วย เพื่อเพิ่มทางเลือกให้นักลงทุน
14 มี.ค. 2554

เคจีไอเตรียมออก DW รุ่นใหม่ 4 ตัวในเดือนมี.ค.นี้ ชี้มี DW ตัวใหม่อ้างอิงหุ้นสามัญของธนาคารกรุงเทพด้วย เพื่อเพิ่มทางเลือกให้นักลงทุน
น.ส.นฤมล อาจอำนวยวิภาส ผู้ช่วยกรรมการผู้จัดการ หัวหน้าฝ่ายธุรกิจตราสารอนุพันธ์ บล.เคจีไอ (ประเทศไทย) หรือKGI  เปิดเผยว่า บริษัทจะออกใบสำคัญแสดงสิทธิอนุพันธ์หรือ DW รุ่นใหม่ล่าสุด 4 ตัวในเดือนมี.ค.นี้  คือ KTB13CB,  BBL13CA, TOP13CB, IVL13CC
โดย 1 ใน 4 ของ DW ที่จะออกใหม่ คือ BBL13CA เป็น DW ที่อ้างอิงหุ้นสามัญของ ธนาคารกรุงเทพ จำกัด (มหาชน) ซึ่งเป็นการออก DW บนหุ้นอ้างอิงตัวใหม่ เพื่อเพิ่มทางเลือกให้กับนักลงทุนที่สนใจ 
ส่วนของ KTB13CB, TOP13CB, IVL13CC เป็นการออกเพื่อทดแทน DW รุ่นก่อนหน้าที่ใกล้จะหมดอายุ โดย KGI คาดว่า DW รุ่นใหม่ทั้ง 4 ตัวจะได้รับการตอบรับอย่างดีเยี่ยมจากนักลงทุนทั้งที่สนใจและที่เคยลงทุนในรุ่นก่อนหน้า โดยสามารถพิสูจน์ได้จากมูลค่าซื้อขายรวมที่เพิ่มมาอย่างต่อเนื่อง ซึ่ง KTB13CB, BBL13CA, TOP13CB, IVL13CC จะเข้าซื้อขายวันแรก เริ่มตั้งแต่ 18, 21, 22, 25 มี.ค. 2554 ตามลำดับ 
นายพงศ์ภัทร สิริพิพัฒน์ นักวิเคราะห์อนุพันธ์ บล. KGI มีความเห็นว่า หุ้นกลุ่มธนาคารจะเป็นกลุ่มที่ได้ประโยชน์จากอัตราดอกเบี้ยที่เป็นขาขึ้น โดยทาง KGI ประเมินว่า กนง. จะขึ้นดอกเบี้่ยไปจนถึงระดับ 3% ในช่วงกลางปีจากปัจจุบันที่อยู่ระดับ 2.5% เพื่อให้ดอกเบี้ยเข้าสู่ระดับปกติ 
กลุ่มธนาคารจะได้รับประโยชน์จากส่วนต่างอัตราดอกเบี้ยของเงินกู้และเงินฝากหรือ NIMs ที่เพิ่มขึ้น เนื่องจากดอกเบี้ยขากู้ขึ้นเร็วกว่าดอกเบี้ยขาฝาก ในขณะที่ฝั่งการขยายตัวของสินเชื่อเองยังเติบโตดี โดยเฉพาะฝั่งของยอดสินเชื่อของบริษัทขนาดใหญ่ ทำให้ BBL ที่มีส่วนสินเชื่อขนาดใหญ่มากจะเป็นธนาคารที่ได้รับประโยชน์โดยตรง 
ส่วน KTB จะได้รับประโยชน์จากรายได้ค่าธรรมเนียมและสินเชื่อของภาครัฐที่ในปัจจุบันยังอยู่ในระดับสูง ส่วน TOP เป็นหุ้นเด่นที่สุดในกลุ่มพลังงานของทาง KGI ประเมินว่า TOP จะเป็นหุ้นที่ได้รับประโยชน์มากที่สุดจากค่าการกลั่นที่เพิ่มขึ้น คาดว่า ไตรมาสแรกนี้จะเพิ่มมาอยู่ที่ 6.7 เหรียญ จาก ไตรมาส4 ปีก่อน ที่ 5.5 เหรียญ และจะได้ประโยชน์เพิ่มเติม หากราคาน้ำมันยังทรงตัวอยู่ในระดับสูงจากกำไรสต๊อกน้ำมัน 
นับตั้งแต่มีการอนุญาตให้เสนอขาย DW ในประเทศไทย KGI ถือเป็นบล. ที่ออก DW มากที่สุดถึง 37 ตัว โดย 21 ใน 37 ตัวยังคงซื้อขายอยู่บนกระดานในปัจจุบัน ในส่วนของมูลค่าการซื้อขายรวมของ DW#13 ของ KGI ก็ยังคงครองความเป็นผู้นำด้วยมูลค่าการซื้อขายรวมเกือบ 4 หมื่นล้านบาท หรือคิดเป็นกว่า 70% ของมูลค่าซื้อขาย DW ทั้งตลาด   
นอกจากนี้ KGI ยังได้ออกมาเตือนนักลงทุนเกี่ยวกับ DW ที่กำลังจะหมดอายุในช่วงเดือน มี.ค. ซึ่งได้แก่ KTB13CA, BAY13CA, TOP13CA โดย KTB13CA จะซื้อขายสุดท้ายวันที่ 18 มี.ค. 54 แต่สำหรับ BAY13CA และ TOP13CA จะซื้อขายสุดท้ายวันที่ 31 มี.ค. 54 
สำหรับกลยุทธ์การลงทุนใน DW นักลงทุนควรหลีกเลี่ยงการลงทุนใน DW ที่ใกล้ครบกำหนดอายุ เพื่อลดความเสี่ยงจากมูลค่าทางเวลาและสภาพคล่องของ DW 
อย่างไรก็ตามนักลงทุนยังคงสามารถลงทุนใน DW ที่มีหุ้นอ้างอิงตัวเดิมได้ โดยการย้ายมาลงทุนใน DW รุ่นใหม่ที่ออกมาทดแทนรุ่นที่ใกล้ครบกำหนดอายุ